黄庭坚
见子瞻粲字韵诗和答三人四返不困而愈崛奇辄
公才如洪河，灌注天下半。
风日未尝撄，昼夜圣所叹。
名世二十年，穷无歌舞玩。
入宫又见妒，徒友飞鸟散。
一饱事难谐，五车书作伴。
风雨暗楼台，鸡鸣自昏旦。
虽非锦绣赠，欲报青玉案。
文似离骚经，诗窥关雎乱。
贱生恨学晚，曾未奉巾盥。
昨蒙双鲤鱼，远托郑人缓。
风义薄秋天，神明还旧贯。
更磨荐祢墨，推挽起疲懦。
忽忽未嗣音，微阳归候炭。
仁风从东来，拭目望斋馆。
鸟声日日春，柳色弄晴暖。
漫有酒盈樽，何因见此粲。